Id-Deċiżjoni tal-Kummissjoni
ta' l-10 ta' Frar 2004
dwar il-pożizzjoni tal-Komunità dwar l-emendi ta' l-Appendiċi ta' l-Anness 4 tal-ftehim bejn il-Komunità Ewropea u l-Konfederazzjoni Svizzera dwar il-kummerċ f'prodotti agrikoli
(2004/278/KE)
IL-KUMMISSJONI TAL-KOMUNITAJIET EWROPEJ
Wara li kunsidrat it-Trattat li jistabbilixxi l-Komunitajiet Ewropej,
Wara li kunsidrat id-Deċiżjoni 2002/309/KE, Euratom tal-Kunsill u tal-Kummissjoni fir-rigward tal-Ftehim fuq il-Kooperazzjoni bejn ix-Xjenza u t-Teknoloġija, ta' l-4 ta' April 2002 fuq il-konklużjoni ta' sebà ftehim mal-Konfederazzjoni Svizzera [1], u partikolarment it-tieni subparagrafu ta' l-Artikolu 5(2) tiegħu,
Billi:
(1) Il-Ftehim bejn il-Komunità Ewropea u l-Konfederazzjoni Svizzera dwar il-kummerċ f'prodotti agrikoli, minn hawnhekk `il quddiem, "il-Ftehim ta' l-Agrikoltura", daħal fis-seħħ fl-1 ta' Ġunju 2002.
(2) L-Artikolu 6 tal-Ftehim ta' l-Agrikoltura jistabbilixxi Kumitat Konġunt għall-Agrikoltura responsabbli mill-amministrazzjoni tal-Ftehim ta' l-Agrikoltura u jassikura li jiġi mħaddem bla xkiel.
(3) L-Artikolu 11 tal-Ftehim ta' l-Agrikoltura jipprovdi li l-Kumitat Konġunt għall-Agrikoltura jista' jiddeċiedi li jemenda l-Annessi 1 u 2 u l-Appendiċi għall-Annessi l-oħra tal-Ftehim.
(4) Il-pożizzjoni tal-Komunità li għandha tiġi meħudha mill-Kummissjoni fil-Kumitat Konġunt għall-Agrikoltura fir-rigward ta' l-emendi għall-Appendiċi għandha tkun definita.
(5) Il-miżuri previsti f'din id-Deċiżjoni huma skond l-opinjoni tal-Kumitat Permanenti dwar is-Saħħa tal-Pjanti,
IDDEĊIDIET DAN LI ĠEJ:
Artikolu 1
Il-pożizzjoni li għandha tiġi addottata mill-Komunità fil-Kumitat Konġunt għall-Agrikoltura stabbilit mill-Artikolu 6 tal-Ftehim bejn il-Komunità Ewropea u l-Konfederazzjoni Svizzera fuq il-kummerċ f'prodotti agrikoli għandha tiġi bażata fuq l-abbozz tad-Deċiżjoni tal-Kumitat Konġunt għall-Agrikoltura anness ma' din id-Deċiżjoni.
Artikolu 2
Id-deċiżjoni tal-Kumitat Konġunt għall-Agrikoltura għandha tiġi ppubblikata fil-Ġurnal Uffiċjali ta' l-Unjoni Ewropea wara l-adozzjoni.
Magħmula fi Brussel, fl-10 ta' Frar 2004.